- I min verden står vi i en meget alvorlig situation, hvor banderne igen er på fremdrift, og deres aktiviteter er stigende. Det hører vi fra politiet, men også fra borgere i København, som bliver chikaneret og føler sig utrygge.

Således lyder det fra Anna Mee Allerslev (R), der er beskæftigelses- og integrationsborgmester i København, efter at der den seneste uge har været tre skyderier på Nørrebro og i det københavnske nordvestkvarter. Skyderier, som politiet mistænker for at være banderelaterede, og en del af en igangværende konflikt.

Hermed er de blot den seneste række af skyderier i det københavnske bandemiljø, hvor banden Loyal to Familia, der hovedsageligt består af personer med anden etnisk baggrund, er i konflikt med en gruppering, der står stærkt i Mjølnerparken, Nordvestkvartet og Husum.

Vi kan jo for eksempel skele til den københavnske vestegn og flere steder i Jylland, hvor man har haft stor succes med mobile stationer i en periode for at skabe ro og tryghed Borgmester Anna Mee Allerslev

Politiet har på grund af konfliktbilledet oprettet en visitiationszone, der blandt andet dækker Nørrebro og flere områder nord fra København, som man ifølge TV2 har valgt at forlænge og udvide, når den udløber klokken 12 i dag.

Læs også : 30-årig mand ramt i ballen under skyderi i København

Vil have mobile politistationer

Men en visitationszone er ikke nok, hvis vi skal komme banderne til livs, lyder det fra Anna Mee Allerslev, som efterspørger flere ressourcer.

Hun ønsker blandt andet at oprette mobile politistationer, som vil betyde, at politiet kan være permanent til stede i de områder, hvor banderne står stærkt.

Jeg vil bede Rigspolichefen om at komme med et udspil til, hvordan det skal foregå. Det er nu politiet, der bedst ved, hvordan om midlerne og personalet skal bruges på den ene eller anden måde. Preben Bang Henriksen, Venstre

- Vi har for eksempel gode erfaringer med det, som vi kalder ’din betjent’. Det er en lokal politibetjent, som vi finansierer i kommunen sammen med politiet. Betjenten er en, som kender beboerne og skaber tryghed og sikkerhed, siger Anna Mee Allerslev og fortsætter:

- Vi kan jo for eksempel skele til den københavnske vestegn og flere steder i Jylland, hvor man har haft stor succes med mobile stationer i en periode for at skabe ro og tryghed. Vi har desværre måtte lukke lokale stationer i København, og det haft betydning for bandernes fremtog. Derfor vil vi gerne have, at politiet indfører nogle lokale mobile stationer.